b"\n_START_ARTICLE_\nK\xc3\xbclli Lokko\n_START_PARAGRAPH_\nK\xc3\xbclli Lokko (s\xc3\xbcndinud 9. augustil 1957 Loksal) on Eesti kultuurikorraldaja, pedagoog ja koorijuht. _NEWLINE_Ta on oma kooridega v\xc3\xb5itnud mitu mainekat rahvusvahelist koorifestivali. 2015. aasta m\xc3\xa4rtsis v\xc3\xb5itis tema juhendatav E STuudio noortekoor Eesti esimese harrastuskoorina New Yorgi koorifestivalil Carnegie Hallis kulddiplomi. Eesti Koori\xc3\xbching valis ta aasta dirigendiks 2015.\n_START_SECTION_\nElulugu\n_START_PARAGRAPH_\nK\xc3\xbclli Lokko omandas kultuuriharidust\xc3\xb6\xc3\xb6taja magistrikraadi ja koorijuhi eriala Tallinna Pedagoogilises Instituudis 1983. aastal, kus tema \xc3\xb5petaja oli Merike Aarma. Koorijuhi \xc3\xb5pingutest on Lokko oma pedagoogiliseks eeskujuks toonud Gunnar Flossi. Aastatel 1978\xe2\x80\x931987 t\xc3\xb6\xc3\xb6tas ta Fr. Tuglase nimelises Ahja Keskkoolis muusika\xc3\xb5petajana ja koolikooride dirigendina. Aastatel 1987\xe2\x80\x931989 oli ta R\xc3\xa4pina \xc3\x9chisg\xc3\xbcmnaasiumi muusika\xc3\xb5petaja ja koolikooride dirigent._NEWLINE_1989. aastal sai temast P\xc3\xb5lva kultuurikeskuse muusikajuht. Seal oli tema t\xc3\xb6\xc3\xb6ks kontsertide, piirkondlike laulupidude ja koorimuusikap\xc3\xa4evade korraldamine. Sellel ametil t\xc3\xb6\xc3\xb6tas K\xc3\xbclli Lokko 1996. aastani. 1997\xe2\x80\x932002 oli ta P\xc3\xb5lva kultuurikeskuse juhataja. 2002. aastal sai Lokkost SA Tartu T\xc3\xa4htvere Puhkepark juhataja. Tema \xc3\xbclesandeks oli vastselt loodud asutuse reorganiseerimine ja tegevuse juhtimine. Alates 2010. aastast t\xc3\xb6\xc3\xb6tab K\xc3\xbclli Lokko Heino Elleri nimelise Tartu muusikakooli kooristuudio juhatajana._NEWLINE_Kultuurijuhtimise k\xc3\xb5rvalt on Lokko alaliselt koore juhatanud. 1989. aastal asutas Lokko E STuudio kooristuudio, kus ta tegutseb dirigendina t\xc3\xa4nini. E STuudio t\xc3\xa4histas 2014. aastal oma 25. tegutsemisaastat. Selle aja jooksul on E STuudio kooridest l\xc3\xa4bi k\xc3\xa4inud \xc3\xbcle 500 laulja ning on tehtud \xc3\xbcle kahek\xc3\xbcmne v\xc3\xa4lis-kontsertreisi. Teiste hulgas Rootsi, Norrasse, Saksamaale, Soome, Austriasse, Prantsusmaale, Belgiasse, USAsse, Kanadasse, Austraaliasse, Singapuri, Horvaatiasse ja Hispaaniasse._NEWLINE_2018. aastal avas Lokko Tartus Aparaaditehase hoones E STuudio koori- ja tantsukooli. Koolis \xc3\xb5petatakse noortele klassikalist koorimuusikat, levi- ja popmuusikat, teatri-, muusikali- ja filmimuusikat ning p\xc3\xa4rimus- ja folkmuusikat. Koolis tegutseb ka poistekoor.\n_START_SECTION_\nKooridest\n_START_PARAGRAPH_\n2011. aastal v\xc3\xb5itis E STuudio kammerkoor Norras Bergenis toimunud rahvusvahelisel Griegi koorikonkursil kaks esikohta. 2014. aastal v\xc3\xb5itis E STuudio noortekoor mainekal rahvusvahelisel Corki koorikonkursil peaauhinna ja p\xc3\xa4lvis Fleischmanni r\xc3\xa4ndkarika. E STuudio Noortekoor v\xc3\xb5itis 2016. aastal Seghizzi rahvusvahelise koorifestivali peaauhinna, kaks kategooriat ning p\xc3\xa4lvis muidki tunnustusavaldusi (sh tunnistati Lokko konkursi parimaks dirigendiks). E STuudio koorid on saanud ka riiklikke tunnustusavaldusi, n\xc3\xa4iteks P\xc3\xb5lva aasta kultuuriteo, Tartu aasta kultuurikandja ja Kultuurkapitali Aasta kultuurip\xc3\xa4rli nimetuse. 2015. aastal v\xc3\xb5itis Elleri muusikakooli t\xc3\xbctarlastekoor Hispaanias Canta al mar'i rahvusvahelisel koorifestivalil noortekooride kategoorias esikoha ja vaimulikus kategoorias teise koha.\n_START_SECTION_\nIsiklikku\n_START_PARAGRAPH_\nK\xc3\xbclli Lokko on abielus, tal on kolm last. Hobina tegeleb Lokko j\xc3\xa4\xc3\xa4veinide valmistamisega. 2000. aastast on K\xc3\xbclli Lokko Reformierakonna liige."